Úradný vestník L 037 , 12/02/2000 S. 0001 - 0002



Spoločná pozícia Rady z 31. januára 2000 k navrhovanému protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, doplňujúcemu dohovor OSN proti nadnárodnému organizovanému zločinu (2000/130/SVV) RADA EURÓPSKEJ ÚNIE, so zreteľom na Zmluvu o Európskej únii a najmä na jej článok 34 ods. 2 písm. a), so zreteľom na podnet Portugalskej republiky, keďže: (1) Bol uznaný význam medzinárodnej spolupráce v trestných veciach na účely prevencie a boja proti všetkým závažným formám trestnej činnosti, tak ako je to stanovené v článku 29 zmluvy. (2) Boli realizované opatrenia na vypracovanie a prerokovanie protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, doplňujúcemu dohovor OSN proti nadnárodnému organizovanému zločinu (3) Valné zhromaždenie OSN rozhodlo, že definitívne znenie návrhu dohovoru a protokolov k nemu by mu malo byť predložené s cieľom skorého prijatia pred konferenciou na vysokej úrovni na ich podpísanie, ktorá sa uskutoční v Palerme. (4) Niekoľko medzinárodných právnych dokumentov prijatých v únii a na ďalších fórach už ustanovuje prijatie opatrení na boj proti nezákonnej výrobe a obchodovaniu s deštrukčnými zariadeniami. (5) 17. decembra 1998 bol prijatý spoločný postup týkajúci sa príspevku Európskej únie na boj proti destabilizujúcemu hromadeniu a šíreniu ručných a ľahkých zbraní [1]. (6) Je žiaduce prispieť maximálnou mierou k rokovaniu o navrhovanom protokole a vyhnúť sa nezlučiteľnosti medzi navrhovaným protokolom a právnymi dokumentmi vypracovanými v únii. (7) Rada vo svojich záveroch z 5. októbra 1988 požiadala predsedníctvo, aby navrhlo jedno alebo viacero spoločných pozícií v súlade so Zmluvou o Európskej únii vo vzťahu k návrhu dohovoru OSN a jeho protokolov. (8) Berie sa do úvahy spoločná pozícia prijatá Radou 29. marca 1999 k navrhovanému dohovoru OSN proti organizovanému zločinu [2], PRIJALA TÚTO SPOLOČNÚ POZÍCIU: Článok 1 V rámci rokovaní o návrhu protokolu OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom budú členské štáty podporovať definíciu strelnej zbrane na základe koncepcie smrtiacej hlavňovej zbrane, ktorá vymršťuje, je navrhnutá na vymršťovanie alebo ju možno ľahko upraviť tak, aby vymršťovala strelu, guľku, alebo projektil energiou výbušniny, avšak s výnimkou starožitných strelných zbraní alebo ich kópií. V tomto kontexte sa majú definíciou starožitnej strelnej zbrane zaoberať vnútroštátne právne predpisy, avšak nemajú zahrňovať zbraň vyrobenú po roku 1870. Článok 2 Na účely návrhu protokolu nebudú výbušné zbrane, ako sú napr. bomby, granáty, rakety alebo (riadené) strely považované za strelné zbrane. Avšak v texte má byť ustanovenie pre kriminalizáciu nezákonnej výroby a obchodovanie s takýmito zbraňami. Článok 3 1. Členské štáty súhlasia, že ďalšie zváženie akejkoľvek otázky týkajúcej sa nezákonnej výroby výbušnín zločincami a obchodovania s nimi a ich využívania na kriminálne účely má vyčkať na výsledok štúdie, ktorá má byť uskutočnená ad hoc skupinou odborníkov špecifikovanou v rezolúcii Valného zhromaždenia OSN E/1999/30 a na prípadné vypracovanie medzinárodného právneho dokumentu o nezákonnej výrobe a obchodovaní s výbušninami ad hoc Výborom OSN pre vypracovanie dohovoru proti nadnárodnému organizovanému zločinu. 2. Členské štáty budú podporovať činnosť ad hoc skupiny odborníkov OSN a budú sa usilovať zabezpečiť, aby boli jej činnosti ukončené podľa možnosti čo najskôr. Článok 4 Rada sa bude podľa potreby usilovať o dosiahnutie ďalšej spoločnej pozície vo vzťahu k návrhu protokolu. V Bruseli 31. januára 2000 Za Radu predseda J. Pina Moura [1] Ú. v. ES L 9, 15.1.1999, s. 1. [2] Ú. v. ES L 87, 31.3.1999, s. 1. --------------------------------------------------